Tartu Ülikooli Viljandi Kultuuriakadeemia

Struktuur

TÜ Viljandi Kultuuriakadeemial on neli akadeemilist osakonda: etenduskunstide, kultuurhariduse, muusika- ja rahvusliku käsitöö osakond.
Akadeemia kõrgeim otsustuskogu on nõukogu, kuhu kuuluvad osakonnajuhatajad, osakondadest määratud õppejõud ja üliõpilaste esindajad.
Kultuuriakadeemiat juhib direktor Iñaki Sandoval Campillo. Direktor moodustab juhatuse, mille liikmed on õppedirektor, teadusdirektor, administratsiooni-, finants- ja haldusdirektor, kes juhivad vastavaid tegevusvaldkondi. 
Operatiivseks juhtimiseks moodustatud valitsusse kuuluvad direktor, õppedirektor, õppetalituse juhataja ja osakonnajuhatajad.
Alates 1. jaanuarist 2016 kuulub TÜ Viljandi Kultuuriakadeemia Tartu Ülikooli humanitaarteaduste ja kunstide valdkonda.

Teadus- ja kunstiloome

2011. aasta juunis sai valmis esimene TÜ Viljandi Kultuuriakadeemia üliõpilaste lõputööde veebiraamat – „Lõimik 2011 – Valik silmapaistvaid lõputöid“, mis tutvustab ladusas ja lühidas vormis kultuuriakadeemia sõpradele ja muidu huvilistele vastava aasta lõputööde saagi põnevamaid vilju.

Ajalugu

1952. aastal loodi Tallinna Kultuurharidusala Kool (hilisem Tallinna Kultuurharidustöö Kool), kus hakati koolitama spetsialiste raamatukogude ja kultuurimajade jaoks. 
1960. aastal toodi see õppeasutus ruumide kitsikuse tõttu üle Viljandisse. 1978. aastal nimetati kool ümber Viljandi Kultuurikooliks.
1980. aasta lõpul jõuti arusaamiseni, et kuna meie maal on järjest rohkem kõrgharidusega spetsialiste, siis peaks ka kultuuritöötajatel olema kõrgharidus. Et üleliidulised normid nägid ette suure koosseisuga kõrgkoole, nimetati väikelinna rajatud õppeasutus mitte instituudiks, vaid kolledžiks. 1991. aasta sügisel alustas tööd kultuurialast kõrgharidust andev Viljandi Kultuurikolledž. Traditsioonilistele erialadele – raamatukogundusele, koori- ja tantsujuhtimisele – lisandus mitu uut: rahvamuusika, vokaal-instrumentaalansamblite juhtimine ja mitu teatrirakenduslikku eriala (butafoor-dekoraator, valgus- ja helirežissöör, näitejuht-teatritöö korraldaja).
2003. aastal sai Viljandi Kultuurikolledžist Viljandi Kultuuriakadeemia. Seoses muudatustega Eesti haridusmaastikul ja juhindudes vajadusest tagada maksimaalne võimalik õppekvaliteet, allkirjastati 2005. aasta augustis Tartu Ülikooliga ühinemise leping ja õppeasutus sai praeguse nime.
2013. aasta juunis viidi infohariduse osakond üle Tartusse, kus see liideti ülikooli ajakirjanduse ja kommunikatsiooni õppetooliga, olles nüüd osa ajakirjanduse-, kommunikatsiooni- ja infoteaduseinstituudist. Osakonna lahkumisega vähenes kultuuriakadeemia liikmeskond ligi 350 inimese võrra.

Peahoone

Aadressil Posti 1 asuv hoone pärineb 18. sajandist ja on tunnistatud arhitektuurimälestiseks. 21. sajandi alguses ehitati juurde modernsem majaosa. Peahoones asuvad lisaks üldistele loenguruumidele ka eriotstarbelised õpperuumid: tantsuklassid, multifunktsionaalne black-box'i tüüpi saal, multimeediaklass, maaliklass ja kangastelgede klass.

Muusikamaja

2005. aasta detsembris avati muusikamaja (Jakobsoni 14), kus asub terve muusikaosakond: nii pärimus-, džäss- kui ka koolimuusika õppetoolid. Kultuuriakadeemia Muusikamaja on olulise tähtsusega mitte ainult akadeemiale, vaid ka linnale. Renoveeritud hoone asub linna südames nagu ka akadeemia peahoone. Teostumas on kultuurikvartali idee "kultuur keset linna": kõrvalhoones asub Viljandi Muusikakool ja läheduses vana Ugala teatrimaja/ Koidu seltsimaja hoone. 
Maja on ehitatud 1888. aastal historitsistlikus stiilis kahekorruseliseks kivist elamuks, mis algselt kuulus Viljandi kreisiülema abile parun von Wolffile. 
Aastal 1917 asus hoones Viljandi sõjarevolutsioonikomitee. Hiljem asus hoones Sakala Partisanide Pataljoni staap ja nõukogude ajal kasutati seda sõjakomissariaadina. Pärast riigi taasiseseisuvmist asus hoones Riigikaitse Viljandimaa osakond. Ajaloomälestisena on see kaitse all 1964. aastast.

Vilma maja

Kultuuriakadeemia soetas endise leivatehase hooned 2012. aasta mais. Vilmaks kutsutav maja asub peamajast mõnesaja meetri kaugusel, Viljandi turu läheduses, aadressil Turu 7.
Vilma majas asub Viljandimaa Loomeinkubaatorite Tekstiilikeskus, rahvusliku käsitöö osakonna sepikoda, lähiaastatel on plaanis sinna üle viia mitme õppekava ruumid ja tugistruktuur.
Vilma maja ostust ja plaanidest meedias:
Ajaleht Sakala, 5.05.2012
Ajaleht Sakala 14.07.2012
ERR uudised, 5.05.2012
Vilma maja talgud fotodes